ועדת הכספים, כנסת 17, פרוטוקול מספר 808, 2008-06-10 12:15

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: חברי הכנסת, אני מקווה שתבינו אותי, גם הוותיקים ביניכם, אם בפעם הבאה אני פשוט אסגור את הישיבה ולא אקיים אותה לחלוטין.

ראובן ריבלין: אתה צודק במאה אחוז.

סטס מיסז'ניקוב: לא בגלל משה גביש אלא בגלל כל מה שקורה היום.

ראובן ריבלין: אם אתה קורא לנו בשעה מסוימת, אנחנו כולנו נהיה כאן, כי כאשר אתה אומר לי שעה, אני עוזב את העבודה לפני כן ומגיע לכאן.

סטס מיסז'ניקוב: אגב, חבר הכנסת מרציאנו מקים מחר בכנסת לובי חדש לנפגעי חפציבה.

ראובן ריבלין: לחבר הכנסת ליצמן יש הצעה לסדר במליאה שהועברה לוועדה.

ראובן ריבלין: ההצעה הועברה ברוב חברי הכנסת – היו שלושה במליאה – אבל גם בהסכמת השר להמשך דיון בוועדה בנושא חפציבה.

ראובן ריבלין: כמובן שאם יוקם לובי, צריך להזמין את יושב-ראש הלובי שיסביר לנו איך הוא מתכוון לעזור להם.

סטס מיסז'ניקוב: יכול להיות שהוא מצא 25 מיליון שקלים.

ראובן ריבלין: יש עכשיו מסיבת עיתונאים של ראש-הממשלה ושר האוצר לגבי קיצוץ של 9 מיליארד שקלים מהתקציב.

שגית אפיק: אחרי שהחוק עבר במליאה, התברר שנפלו בו שתי טעויות טכניות.

שגית אפיק: האחת, במקום תאגיד בנקאי, כתבנו בטעות תאגיד באחד הסעיפים, ובסעיף אחר שלא מורכב משני סעיפים קטנים, בטעות נכתב בו סעיף קטן (א).

שגית אפיק: אנחנו מביאים כאן הצעה לתקן את שתי הטעויות הטכניות האלה שהן טעויות סופר ושהתחילה של תיקון הטעויות תהיה יחד עם תחילתו של החוק המקורי שעבר כאן בוועדה.

סטס מיסז'ניקוב: אנחנו מצביעים.

סטס מיסז'ניקוב: ה צ ב ע ה תיקון הטעות – אושרה תודה.